
AVIZ

asupra propunerii legislative privind Amendament la Legea nr.586/2002 pentru modificarea art.1 lit.c) din Ordonanţa Guvernului nr.105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice
Cu adresa nr.318 din 25 august 2003, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind Amendament la Legea nr.586/2002 pentru modificarea art.1 lit.c) din Ordonanţa Guvernului nr.105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice.

In urma examinării, în şedinţa din data de 18 februarie 2004, Comisia, cu unanimitate de voturi, a hotărât respingerea din următoarele considerente:

- în perioada 1940 – 1944 măsurile represive dispuse, din motive etnice, împotriva evreilor au avut un caracter variat, reglementate prin: Decretul-Lege nr.2650 din 9 august 1940 privitor la starea juridică a locuitorilor evrei din România, Decretul-Lege nr.2651 din 9 august 1940 pentru oprirea căsătoriilor între românii de sânge şi evrei, Decretul-Lege nr.842 din 28 martie 1941 pentru trecerea proprietăţilor urbane evreieşti în patrimoniul statului şi pentru oprirea evreilor de a dobândi proprietăţi imobiliare urbane sau anumite drepturi reale asupra acestor imobile. Aceste măsuri discriminatorii au fost abrogate ulterior prin Legea nr.641/1944 şi Legea nr.607/1945;

- referitor la bunurile confiscate minorităţilor naţionale după anul 1990 au fost emise mai multe acte normative ce au avut ca obiect retrocedarea, respectiv restituirea, ca de exemplu: Ordonanţa de urgenţă a Guvernului nr.112/1998 aprobată prin Legea nr.176/2002, Ordonanţa Guvernului nr.112/1998 aprobată prin Legea nr.176/2002, Ordonanţa de urgenţă a Guvernului nr.83/1999;

- facilităţile sub forma scutirilor sau reducerile care se acordau în funcţie de calitatea persoanei au fost abrogate prin introducerea sistemului actual de impozitare globală a veniturilor persoanelor fizice.

